Կաշավյան լեռներ

Կաշավյան լեռներ (լեհերեն՝ Góry Kaczawskie, գերմաներեն՝ Katzbachgebirge, չեխերեն՝i Kačavské hory), լեռնազանգված Լեհաստանի հարավարևմտյան մասում՝ Ստորին Սիլեզիայում։ Համարվում են Սուդետների հյուսիսային ճյուղավորումը և ընկած են այդ լեռնաշղթայի հյուսիս-արևմուտքում։ Կաշավյան լեռներն ունեն  30 կիլոմետրից ավելի ձգվածություն և զբաղեցնում են մոտավորապես 227 քառակուսի կիլոմետր տարածք։ Մի ժամանակ լեռնաշղթայի բարձրագույն կետ էին համարվում միմյանց նման մի քանի սարեր՝ Օկոլեն, Ֆոլվարչնան, Սկոպեցը, Բարանեցը։ Վերջին շրջանում իրականացված չափումների արդյունքում պարզվել է, որ ամենաբարձր գագաթը Օկոլեն է (ծովի մակերևույթից բարձրությունը 765 մետր է՝ 41 մետրով ավելի, քան Սկոպեցինն է)։

Կաշավյան լեռները կազմված են կրաքարերից, կվարցիտներից, հրաբխային ապարներից, թերթաքարերից։ Տարածված են կուեստները։ Լանջերին փռված են եղևնիների անտառներ։ Կան երկաթի, մարմարի հանքեր։
 
Կաշավյան լեռներում արդեն իսկ գործում է երեք արգելոց, նախատեսված է դրանց ավելացնել նորերը։

Նախկինում ստեղծված է եղել նաև Գուրա Պոլոմ արգելոցը, որը եղել է Կաշավյան լեռների և ընդհանրապես Լեհաստանի հարավարևմտյան տարածաշրջանի բնության ամենահարուստ շրջաններից մեկը՝ բույսերի 800-ից ավելի տեսակներով, ընդ որում՝ դրանցից մի քանի տասնյակը՝ հատուկ պահպանվող։ 1970-ական թվականների վերջերին այդ արգելոցը փակել են մարմարի արդյունահանում թույլատրելու նպատակով, և ժամանակի ընթացքում այն դարձել է բնության արժեքավոր տարածքի ոչնչացման հանրահայտ նմուշօրինակ։ Մասնավորապես ոչնչացել են օրխիդեաների (խոլորձների) քսանից ավելի տեսակներ, ինչպես նաև հատուկ պահպանվող բազմաթիվ այլ բուսատեսակներ։ Չնայած բնապահպանական կազմակերպությունների ու անհատների բազմաթիվ դիմում-բողոքներին՝ նախկին արգելոցի դեռևս չվնասված տարածքներում հատուկ պահպանությունը վերականգնել դեռևս չի հաջողվել։

Պատկերասրահ

Ծանոթագրություններ

Գրականություն 
 Grieben Reiseführer Band 18, Riesen- und Isergebirge, nebst Lausitzer, Bober-Katzbach-Gebirge und Waldenburger Bergland, Grieben-Verlag, 1934, 253 S.

Արտաքին հղումներ 

 Bober-Katzbach Gebirge - Sehenswürdigkeiten 
 
 

Լեռնաշղթաներ
Լեհաստանի աշխարհագրություն
Սուդետներ